প্রতিভা বসু কবিতা মিলনসাগর Prativa Basu Poetry MILANSAGAR
প্রতিভা বসু - জন্মগ্রহণ করেন অবিভক্ত বাংলার ঢাকা জেলার, বিক্রমপুরের হাসড়া গ্রামে। পিতা
আশুতোষ সোম ছিলেন কৃষি আধিকারিক এবং মাতা সরযূবালা দেবী। তাঁর পড়াশুনা চলে কনভেন্ট স্কুলে,
সিনিয়র কেমব্রিজ (এখনকার মাধ্যমিক) পর্যন্ত। স্কুল থেকে পাশ করে বার হবার আগেই, ১৮ বছর বয়সে,
১৯৩৪ সালে, তিনি বিবাহসূত্রে আবদ্ধ হন প্রখ্যাত কবি বুদ্ধদেব বসুর সঙ্গে।
ছোটবেলা থেকেই প্রতিভা দেবী ছিলেন সুকণ্ঠী এবং রাণু সোম নামে তাঁর একাধিক গানের রেকর্ড প্রকাশিত
হয়। মাত্র এগার বছর বয়সে তাঁর প্রথম গানের রেকর্ড প্রকাশিত হয়। এক সময় গ্রামোফোন কোম্পানির
সঙ্গে বছরে ছ-টি গানের রেকর্ড করার চুক্তিবদ্ধ ছিলেন তিনি। কবি নজরুল ইসলামও এক সময় তাঁর গানের
ট্রেইনার ছিলেন।
পরবর্তিতে গান গাওয়ার বদলে তিনি লেখালেখিতে মনোনিবেশ করেন। তাঁর প্রথম মুদ্রিত রচনা একটি গল্প,
“নবশক্তি” সাপ্তাহিক পত্রিকায় প্রতিভা সোম নামে প্রকাশিত হয়।
প্রতিভা বসুর প্রথম গল্পগ্রন্থ “মাধবীর জন্য” (১৯৪২)। তাঁর প্রথম উপন্যাস “মনোলীনা” (১৯৪৪) প্রকাশের পরই
তিনি খ্যাতি লাভ করেন। তাঁর “সমুদ্র হৃদয়” (১৯৪৬), “সেতুবন্ধ” (১৯৪৭), “মনের ময়ূর” (১৯৫২), “আলো
আমার আলো” (১৯৬৭), “মধ্যরাতের তারা” (১৯৭১), প্রভৃতি একাধিক গল্প চলচ্চিত্রে রূপায়িত হয়।
তিনি “ছোটগল্প” ও “বৈশাখী” নামক পত্রিকার সম্পাদনাও করেছেন।
তাঁর প্রথম কবিতা প্রকাশিত হয় ফণীন্দ্রনাথ মুখোপাধ্যায় সম্পাদিত “ভারতবর্ষ” পত্রিকায়। তাঁর কবিতা
আমরা কোনো সংকলনেই খুঁজে পাইনি। আমরা তাঁর বিবাহের পরে প্রকাশিত, ভারতবর্ষ পত্রিকার, মে
১৯৪৪ এর সংখ্যায় “কোরক” নামের একটি কবিতা পেয়েছি। এই কবিতাটিই তাঁর প্রথম প্রকাশিত কবিতা
বলে মনে হচ্ছে। এই সংখ্যার আগের বেশ কয়েক বছরের সংখ্যাগুলিতে খুঁজে তাঁর আর কোনো কবিতা
আমরা পাইনি। এ বিষয়ে কারও অন্য মত থাকলে প্রমাণ সহ আমাদের যোগাযোগ করবেন। আমরা এই
পাতায় সংশোধন করে দেবো।
“জীবনের জলছবি” আত্মজীবনীর জন্য তিনি আনন্দ পুরস্কারে (১৯৭৮) ভূষিত হন। এছাড়া ভূষিত হন লীলা
পুরস্কার, জগত্তারিণী গোল্ড মেডেল প্রভৃতি পুরস্কারে। তাঁর শেষ বয়সে লেখা “মহাভারতের মহারণ্যে”
প্রবন্ধটি বহুল আলোচিত একটি রচনা।
আমরা  মিলনসাগরে  কবি প্রতিভা বসুর কবিতা তুলে আগামী প্রজন্মের কাছে পৌঁছে দিতে পারলে এই
প্রচেষ্টার সার্থকতা।
উত্স - ডঃ শিশিরকুমার দাশ, সংসদ বাংলা সাহিত্য সঙ্গী, ২০০৩।
.          সুবোধচন্দ্র সেনগুপ্ত  ও অঞ্জলি বসু সম্পাদিত সংসদ বাঙালী চরিতাভিধান, ১৯৮৮।

কবি প্রতিভা বসুর মূল পাতায় যেতে এখানে ক্লিক করুন।
আমাদের ই-মেল - srimilansengupta@yahoo.co.in
এই পাতার প্রথম প্রকাশ - ১৩.৫.২০১৬
...